На стан фізічнага здароўя вельмі ўплывае псіхалагічны фактар: калі дзіцяці камфортна і ў яго добры настрой, калі яно з радасцю пераступае парог сада, то і імунітэт яго будзе мацнейшым. Стварэнне пазітыўнага настрою ў групах — гэта ўжо задача выхавальнікаў, якія ў кожным малышу павінны разгледзець асобу са сваім непаўторным характарам і здольнасцямі. Педагогі сада пра кожнае дзіця могуць расказаць вельмі многа — які ў яго характар, якія заняткі яму падабаюцца больш за ўсё, яны дакладна ведаюць, як трэба паводзіць сябе з малышом у пэўны момант, калі абняць і пахваліць, а калі паглядзець строга. Некаторых дзяцей выхавальнікі, калі трэба, гатовы на руках насіць (у прамым сэнсе). Заўсёды казала сваім калегам: “Калі вы лічыце, што паводзіны дзяцей у вашай групе дрэнныя і скардзіцеся на іх бацькам, то, прабачце мне, вы не педагогі. Гэта вашы недапрацоўкі, калі вы не можаце пераключыць малышоў на карысную справу, не можаце адчуць іх унутраны свет, зразумець і зацікавіць. Звярніцеся да дзяцей са шчырай душой — яны адкажуць тым жа і падораць вам пазітыўныя эмоцыі”.